Document ID: /fineweb-2-swissfilter-quality_10-filterrobots/filtered/01798.jsonl.gz/1156

Bim Stadionyylauf sin die Glaine jo so syydig
an dr Hand vo Stars do wird e mängge nyydig.
De Fans duet dass no gfalle, numme schaad dass lut Statute,
grad bim FCBasel, die Grosse nochhär schutte.
Dr Meyer vo dr SBB duet schliifere.
Bombardier ka dr Doppelstogg nid liifere.
D Bundesrööt sin sicher dä Deal isch kai Betrug,
denn sitze sy in e Prototyp scho ischs e Fläschezug.
Denn stygt derzue no d SVP Fraktion an Bord
jetz isch es e aschtraine Sondermülltransport.
Dr Insektesnack vom Konsi kasch vergässe.
Trotz Rabatt will kaine Würm und Made frässe.
Derby bruchts kai Aggzione vo so schlaue Wärbe-Glöön,
will am Ablaufdaag die Vycher ganz vo sälber göön.
Und lot am Ablaufdaag vom Mensch dr Dood nit lugg,
denn kömme alli Würm und Made wiider zrugg.
Hän sy gsee wie die elektrische Bolyyde,
dur Züri rase und jede Lärm vermyyde?
Die surre nur und stingge nid, e so wird d Wält no hailer,
trotzdäm finde mir halt Santigläus uff Harley gailer.
Me söt dä Yuurowischen Song-Contescht,
wiider Grand Prix nenne das wär s Bescht.
Will Grand das isch französisch und stoot für s Sändegfääs
und uff allne andre Sprooche, isch Brie e waiche Kääs.
Dr grossi Root vom grosse Gaischt begattet,
stimmt ab und scho isch bättle wiider gstattet.
D Regierig git das via Twitter allne schnäll bekannt,
macht 12 Millione Follower ellai us Baselland.
Unseri Drämmli faare uf neue Hightech Schiine.
Es schreit und gygst als wäres Schlyffmaschiine.
au wenn alli Glais verrroschte, sait dr Hampe Wessels stolz,
falls me mi denn noomol wäält, mach i sy us Holz.
Dr Lawinedienscht z Davos drait gääli Weschte.
drum goot dr Macron nid ans WEF, är findet s Beschte.
au dr Trump däGränzebauer kunnt nid an noble Disch,
wo n är ghöört het, dass dr Ueli gar kai Muurer isch.
Doch die Muure wird us Bläch, drum frogt dä Trottel öp
är nach dr Wienacht ko ka, denn isch doch Spängler Cup.
Denn kriegt är zwenig Gäld und das verletzt sy Stolz,
no kunnt är halt uff Basel und dr Hampe zaigt em s Holz.